Foto: FAH



POVOD za smjenu šefa SOA-e Dragana Lozančića od strane Kolinde Grabar-Kitarović je Zdravko Mamić. Prema Indexovim informacijama, sadržaj razgovora između predsjednice i čelnika Dinama, u vrijeme dok je Mamić bio nadziran, kompromitira Kolindu.



Da bi ta informacija mogla biti točna dokazuje i tajming, jer je zahtjev za Lozančićevom smjenom došao svega par dana prije nego što je DORH objavio da pokreće novu istragu protiv čelnika Dinama.



Mamić novac, Kolinda obranu



Mamić se već duže vrijeme nalazi pod istragama DORH-a, a iz njegovih javnih nastupa sasvim je jasno da je u izvrsnim odnosima s predsjednicom države, s kojom je više puta bio u izravnom kontaktu. Uostalom, Mamić je za predsjednicu organizirao i rođendansko slavlje tijekom kojega je također bio nadziran, a sjajni odnosi samo su se nastavili iz vremena kada ona još nije bila predsjednica.



"Ja sam toliko uzbuđen zbog njene kandidature da ne mogu dočekati da i službeno počne kampanja", govorio je Mamić dok još nije bilo sasvim sigurno da će Kolinda postati službena kandidatkinja HDZ-a na predsjedničkim izborima.



Mamić je konkretizirao svoje simpatije doniranjem njezine kampanje, a njihov prisan odnos doživio je svoj vrhunac kada joj je organizirao rođendansko slavlje. Zauzvrat, predsjednica je Mamića branila tvrdnjama da se "politika ne bi smjela miješati u sport" te da se osobu ne može kriviti dok joj se ne dokaže krivnja.

Mamić: Znam, Lozančić!



S druge strane, ravnatelj SOA-e već je dugo na meti HDZ-a, pa nije čudo da je upravo Bujica u lipnju prošle godine objavila tzv. ekskluzivnu informaciju, temeljenu na "neimenovanom izvoru", da je SOA kršila zakon u slučaju Mamić. "Informacija" je objavljena za vrijeme Mamićeva gostovanja u studiju, a Mamić je u jednom trenutku prekinuo sugovornika izjavom o tome kako zna tko je iz SOA-e bio glavni za njegov progon.



"Znam, Lozančić!", uzviknuo je Mamić, da bi voditelj dodao još nekoliko imena ljudi iz SOA-e, koji su navodno po nalogu Ranka Ostojića i premijera Zorana Milanovića imali zadatak kompromitirati Mamića.



Posljednji pokušaj predsjednice Kolinde da Lozančića napokon i smijeni dogodio se svega par dana prije nego što je DORH objavio kako se pokreće nova istraga protiv Zdravka Mamića.



Istraživali Mamića pa "naletjeli na Kolindu"?



Mamić je već opterećen optužbama USKOK-a za izvlačenje oko 200 milijuna kuna iz gradskog kluba putem transfera igrača te udruživanjem u zločinačku organizaciju sa suokrivljenicima.



Najnovija istraga DORH-a pokrenuta je zbog izvlačenja novca iz Dinama od 2007. do kraja 2015. godine. Predsjednica i HDZ nikada se nisu javno distancirali od Mamića, pa je jasno da svaka nova istraga ne otežava samo položaj prvog čovjeka Dinama, već i da kompromitira predsjednicu RH.



Podsjetimo kako mediji posljednjih dana intenzivno pišu o aferi koja potresa tajne službe, a koja se temelji na informaciji da Lozančić nije obavijestio Kolindu da je u kontaktu s osobama koje su pod mjerama prisluškivanja i praćenja. Riječ je, konkretno, o Zdravu Mamiću, koji je već predmet dviju optužnica USKOK-a, a Kolinda je navodno kao "kolateralna žrtva" s gazdom Dinama i financijerom HDZ-a bila nadzirana na rođendanskoj zabavi, koju joj je on priredio u svojoj vili u travnju 2015. godine. Vijest o Mamićevoj zabavi za Kolindu objavili su gotovo svi mediji, a ona nikada nije opovrgnuta.



Frakcijske borbe HDZ-a za nadzor nad tajnim službama



U ovoj fazi istrage nemoguće je doći do službene potvrde jesu li Mamić i Kolinda ozvučeni više puta, no mediji su pisali kako je Lozančić tijekom dužeg perioda izvještavao Milanovića o kontaktima predsjednice i Dinamovog mecene te mu donosio transkripte razgovora.



Predsjednici ne smeta ono općepoznato, da joj Mamić organizira rođendane, donira kampanju te kao VIP uzvanik gostuje na večerama i inauguraciji, već joj problem predstavlja ono što je zabilježeno tijekom njihovog druženja.



Indexovi izvori tvrde da sadržaj razgovora kompromitira predsjednicu, koja je potpisala Lozančićevu smjenu, te kako ona na njegovom mjestu priželjkuje osobu od većeg povjerenja.



Naši izvori uvjereni su da bi optužnica protiv Mamića mogla biti ozbiljno ugrožena jer se njome kompromitira i predsjednicu, koja na čelno mjesto SOA-e želi dovesti podobniju osobu. To pak ne odgovara Tomislavu Karamarku, koji je u ovom slučaju protiv Kolinde, odnosno protiv njezinih ljudi na čelu obavještajnih službi. Već duže vrijeme tinja sukob između šefa stranke Tomislava Karamarka i Kolinde oko nadležnosti za obavještajni aparat, tvrde visoki politički izvori.



Prema informacijama kojima raspolaže Index, upravo je taj sukob oko tajnih službi nedavno bio povod sastanka Mamića s Karamarkom u Sheratonu, ali i Mamića s Karamarkovom suprugom Anom, čija je agencija radila za Zorana Mamića.



Karamarko i MOST u ovom slučaju odmažu Mamiću. Predsjednik HDZ-a ne želi da Kolinda preuzme sve obavještajne poluge, dok su razlozi MOSTA principijelni.

HDZ je već prepustio MOST-u represivni aparat, pa je logično da su zainteresirani da poziciju šefa SOA-e preuzme njihov kadar.



Mamić ima pravosuđe, medije, politiku, ali nedostaje mu još...



Iza Mamića stoje njegovi visoki pravosudni zaštitnici, ali i politički te medijski partneri. Dnevno glasilo Marjana Hanžekovića, Dinamovog skupštinara zaduženog za privatizaciju kuba i člana predsjedništva HSLS-a, već danima izvještava o "ozbiljnom propustu u protuobavještajnoj zaštiti predsjednice", opravdavajući motive za Lozančićevu smjenu.

Tekst se nastavlja ispod oglasa

Hanžekovićev HSLS te stranka Milana Bandića, vječnog Mamićevog suborca, drže ključeve saborske većine, svaki s po tri glasa, a kako doznajemo, tako se i postavljaju, štiteći Mamića s kojim su duboko umreženi.